CELEX: 62018TN0661
Language: mt
Date: 2018-11-07 00:00:00
Title: Kawża T-661/18: Rikors ippreżentat fis-7 ta’ Novembru 2018 – Securitec vs Il-Kummissjoni

21.1.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 25/46
            
         
      Rikors ippreżentat fis-7 ta’ Novembru 2018 – Securitec vs Il-Kummissjoni
      (Kawża T-661/18)
      (2019/C 25/60)
      Lingwa tal-kawża: il-Franċiż
      
         Partijiet
      
      
         Rikorrenti: Securitec (Livange, il-Lusemburgu) (rappreżentant: P. Peuvrel, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara dan ir-rikors għal annullament formalment ammissibbli;
               
            
                  —
               
               
                  sostantivament, tiddikjara ġġustifikat ir-rikors għal annullament;
               
            
                  —
               
               
                  għalhekk, tannulla d-deċiżjoni ta’ ċaħda kkontestata tas-7 ta’ Settembru 2018;
               
            
                  —
               
               
                  tannulla wkoll id-deċiżjoni tal-Kummissjoni tas-17 ta’ Settembru 2018;
               
            
                  —
               
               
                  tagħmel kull tali ordni sussegwenti skont kif neċessarju;
               
            
                  —
               
               
                  tordna lill-Kummissjoni tħallas l-ispejjeż u ħlasijiet oħra sostnuti fil-kuntest ta’ dan ir-rikors.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv huwa bbażat fuq ksur tal-obbligu ta’ motivazzjoni li jivvizzja, minn naħa, id-deċiżjoni tal-Kummissjoni tas-7 ta’ Settembru 2018 li tiċħad l-offerta sottomessa mir-rikorrenti taħt is-sejħa għal offerta Nru HR/R1/PR/2017/059 intitolata “Manutenzjoni tal-installazzjonijiet ta’ sigurtà fil-binjiet okkupati u/jew immaniġġjati mill-Kummissjoni Ewropea fil-Belġju u fil-Lussemburgu” (ĠU 2018/S 209-476275) u, min-naħa l-oħra, tad-deċiżjoni tas-17 ta’ Settembru 2018 li tirrifjuta li tagħti lir-rikorrenti l-preċiżjonijiet li hija talbet dwar l-imsemmija sejħa għal offerti. Fil-fatt, id-deċiżjoni li tiġi miċħuda s-sejħa għal offerti sottomessa mir-rikorrenti sempliċement tafferma li l-offerta ma kinitx tipproponi l-orħos prezz, filwaqt li l-kriterju tal-prezz ma kienx l-unika kriterju previst mill-ispeċifikazzjonijiet tal-kuntratt. In-nuqqas ta’ motivazzjoni huwa ekwivalenti għal nuqqas ta’ motivazzjoni, u dan għandu jiġi ssanzjonat bl-annullament tad-deċiżjoni.
               
            
                  2.
               
               
                  It-tieni motiv huwa bbażat fuq l-illegalità tad-deċiżjoni kkontestata. F’dan ir-rigward, ir-rikorrenti tqis li l-kriterju tal-orħos prezz ma kienx l-unika kriterju li ttieħed inkunsiderazzjoni u li, barra minn hekk, l-offerta magħżula kellha tkun regolari u konformi. Skont ir-rikorrenti, l-awtorità kontraenti ma kellhiex iċ-ċertifikazzjoni NEDAP li madankollu kien rekwiżit impost mill-ispeċifikazzjonijiet tal-kuntratt. Għaldaqstant, l-għoti tal-kuntratt lil din il-kumpannija kien illegali, u d-deċiżjonijiet ikkontestati għandhom jiġu annullati.
               
            
                  3.
               
               
                  It-tielet motiv huwa bbażat fuq ksur tal-prinċipji ta’ trasparenza, ta’ ugwaljanza fit-trattament u ta’ nondiskriminazzjoni, li jivvizzjaw id-deċiżjonijiet ikkontestati, fid-dawl b’mod partikolari tar-rekwiżit sproporzjonat ta’ dħul mill-bejgħ minimu ta’ EUR 900 000 għall-impriżi li għamlu offerta għal-Lott Nru 4 fil-Lussemburgu, u tan-nuqqas tal-Kummissjoni li tirrispondi għad-domani magħmula fl-ittra tar-rikorrenti tat-28 ta’ Ġunju 2018.